2.

Articolul 2 se înlocuiește cu următorul text: „Articolul 2 Obligații de raportare statistică ale BCN (1) BCN prezintă BCE date privind activele și pasivele financiare, în conformitate cu anexa I, pentru fiecare trimestru calendaristic. Datele respectă principiile și definițiile din SEC 95, cu excepția cazurilor în care anexa I prevede altfel. Datele nu se ajustează în funcție de sezon sau de zilele lucrătoare. Dacă nu sunt disponibile suficiente surse statistice pe baza cărora să fie elaborate date pentru anumite active sau pasive financiare, BCN furnizează cele mai bune previziuni în vederea elaborării agregatelor din zona euro. BCN transmit date separate pentru subsectoarele instituționale S.123 și S.124 sau, în cazul în care nu pot fi stabilite date separate, transmit date combinate pentru subsectoarele instituționale S.123 + S.124. (2) Transmiterea datelor prevăzute în tabelele 1 și 2 din anexa I începe în aprilie 2006. Transmiterea datelor prevăzute în tabelele 3 – 5 din anexa I începe în aprilie 2008. (3) BCN ale statelor membre participante au următoarele obligații de raportare statistică: (a) Toate datele privind sectoarele instituționale și principalele subsectoare instituționale (S.11, S.121 + 122, S.123, S.124, S.125, S.13 și S.14 + 15) și restul lumii (S.2), așa cum acestea sunt prevăzute în tabelele 1 și 2 din anexa I, cu excepția informațiilor privind sectorul contrapartidelor, acoperă: (i) pentru sume scadente, perioada cuprinsă între al patrulea trimestru al anului 1997 și trimestrul la care se referă transmiterea și (ii) pentru tranzacții, perioada cuprinsă între primul trimestru al anului 1998 și trimestrul la care se referă transmiterea. (b) Informațiile privind sectorul contrapartidelor pentru sectoare instituționale și pentru principalele subsectoare instituționale (S.11, S.121 + 122, S.123, S.124, S.125, S.13 și S.14 + 15) și restul lumii (S.2), prevăzute în tabelele 1 – 5 din anexa I, acoperă: (i) pentru sume scadente, perioada cuprinsă între al patrulea trimestru al anului 1998 și trimestrul la care se referă transmiterea și (ii) pentru tranzacții, perioada cuprinsă între primul trimestru al anului 1999 și trimestrul la care se referă transmiterea. (c) Datele privind subsectoarele administrației publice (S.1311, S.1312, S.1313 și S.1314), prevăzute în tabelele 1 și 2 din anexa I, acoperă: (i) pentru sume scadente, perioada cuprinsă între al patrulea trimestru al anului 1998 și trimestrul la care se referă transmiterea și (ii) pentru tranzacții, perioada cuprinsă între primul trimestru al anului 1999 și trimestrul la care se referă transmiterea. (d) Sectorul contrapartidelor «Rezidenți în alte state membre participante» din tabelele 3 – 5 din anexa I și sectorul emitent pentru postul «Acțiuni ale fondurilor de piață monetară emise de IFM din zona euro» din rândul 36 al tabelului 1 din anexa I includ date care acoperă noile state membre participante. Datele privind fiecare nou stat membru participant se includ începând cu primul trimestru după ce acel stat membru a devenit stat membru participant, după cum urmează: (i) în cazul în care noul stat membru participant era stat membru al UE în 1999, datele încep cel puțin cu primul trimestru al anului 1999 și (ii) în cazul în care noul stat membru participant nu era stat membru al UE în 1999, datele încep cu primul trimestru al anului în care statul membru a aderat la UE. (4) Prin derogare de la prevederile alineatului (3), obligațiile statistice ale BCN ale noilor state membre participante sunt următoarele: (a) Pentru noile state membre participante care erau state membre ale UE în 1999, toate datele privind activele și pasivele financiare specificate în tabelele 1 – 5 din anexa I acoperă perioada cuprinsă între primul trimestru al anului 1999 și trimestrul la care se referă transmiterea. (b) Pentru noile state membre participante care nu erau state membre ale UE în 1999, toate datele privind activele și pasivele financiare specificate în tabelele 1 – 5 din anexa I acoperă perioada cuprinsă între primul trimestru al anului în care statul membru a aderat la UE și trimestrul la care se referă transmiterea. (c) Sectorul contrapartidelor «Rezidenți din alte state membre participante» din tabelele 3 – 5 din anexa I și sectorul emitent pentru postul «Acțiuni ale fondurilor de piață monetară emise de IFM din zona euro» din rândul 36 al tabelului 1 din anexa I includ date care acoperă alte noi state membre participante. Datele privind fiecare nou stat membru participant se includ începând cu primul trimestru după ce statul membru a devenit stat membru participant. Cerințele statistice exacte sunt specificate de Comitetul pentru statistică al SEBC în conformitate cu cerințele statistice prevăzute la alineatul (3) litera (d). (5) Toate datele acoperite de alineatul (3) litera (d) și alineatul (4) litera (c) pot fi furnizate sub forma celor mai bune previziuni. (6) Datele sunt însoțite de informații explicative cu privire la evenimente majore specifice survenite în cursul celui mai recent trimestru de referință, precum și cu privire la motivele revizuirii, dacă magnitudinea modificărilor aduse datelor, cauzate de astfel de evenimente majore specifice și de revizuiri, este de cel puțin 0,2 % din produsul intern brut trimestrial al zonei euro, sau dacă BCE solicită astfel de informații.”